قازاخیستان آوریلده باکی-تفلیس-جیهان (BTC) بورو کمری ایله 125 مین تون نفت داشیماغی پلانلاشدیریر.
قازاخیستان میللی نفت نقلیاتی شیرکتی‌نین (KazTransOil) آچیقلاماسیندا بیلدیریلیب کی، اؤلکه‌نین تنگیز نفت یاتاغیندان تخمینن 10 مین تون نفت باکی-تفلیس-جیهان بورو کمرینه نقل ائدیلمک اوچون خزر دنیزی ساحلینده‌کی آکتائو لیمانیندان آذربایجان پرزیدنتی حیدر علی یئو آدینا تانکره یوکلنیب.
آچیقلامادا قئید اولونوب کی، بو آیین سونونا قدر 10 مین تون قازاخیستان نفتی همین یول دان داشینا‌جاق و آوریل 2023 ایل دؤورو اوچون باکی-تفلیس-جیهان بورو کمری ایله نظرده توتولان نفت نقلی‌نین حجمی 125 مین تون‌دور
آذربایجان دؤولت نفت شیرکتی (سوکار) مارسین 23-ده قازاخیستان نفتی‌نین ایلک پارتیاسی‌نین تانکرله آکتائو لیمانیندان سنگچال ترمینالینا داشیندیغینی بیلدیریب.
آچیقلامادا قئید اولونوب کی، داشیما سوکار ایله قازاخیستانین "کازمونای گاز" شیرکتی آراسیندا ایمضالانمیش موقاویله چرچیوه‌سینده ایلده 1،5 میلیون تون نفتین کئچیدینی نظرده توتور.
روسیا-اوکراینا محاربه‌سی سببیله نفت صادراتی اوچون یئنی مسیرلره اوز توتان قازاخیستان حکومتی 2023-جو ایلدن اعتباراً خزر دنیزیندن باکی-تفلیس-جیهان بورو کمری واسیطه‌سیله داشیما‌لارا باشلایا‌جاق‌لارینی و باکی-سوپسا و باکی-باتوم بورو کمرلری اوزرینده چالیشدیق‌لارینی آچیقلاییب.
قازاخیستان پرزیدنتی کاسیم جومرد توکایئو ده باکی-تفلیس-جیهان بورو کمری‌نین یئرلشدیگی ترانس خزر اولوسلار آراسی نقلیات مسیریندا (مرکزی دهلیز) نفت نقلی‌نین حجمینی ایلده 20 میلیون تونا چاتدیرماغی پلانلاشدیردیق‌لارینی آچیقلاییب.
